
GUVERNUL  REPUBLICII  MOLDOVA

HOTĂRÂRE nr. ____


Cu privire la constituirea și organizarea activității Comisiei Naționale de Management al Crizelor și a Comisiilor regionale sau teritoriale și locale de management al situațiilor de criză și a Centrelor operaționale de coordonare ale acestora

------------------------------------------------------------

        În temeiul art. 35 alin. (5) și art. 37 alin. (3) din Legea nr. 248/2025 privind managementul situațiilor de criză (Monitorul Oficial al Republicii Moldova, 2025, nr. 437-440, art. 600), Guvernul HOTĂRĂȘTE:



1. Se constituie Comisia Națională de Management al Crizelor.

2. Se aprobă:

[bookmark: _Hlk232165845]2.1. Regulamentul privind organizarea și funcționarea Comisiei Naționale de Management al Crizelor, conform anexei nr. 1;

2.2. Regulamentul privind organizarea și funcționarea comisiilor regionale sau teritoriale și locale de management al situațiilor de criză, precum și a centrelor operaționale de coordonare ale acestora, conform anexei nr. 2;

2.3. 	modificările ce se operează în unele hotărâri ale Guvernului, conform anexei nr. 3.

3. Se abrogă:

3.1. Hotărârea Guvernului nr. 1340/2001 cu privire la Comisia pentru Situații Excepționale a Republicii Moldova (Monitorul Oficial al Republicii Moldova, 2001, nr. 150-151, art. 1387), cu modificările ulterioare;

3.2. Hotărârea Guvernului nr. 803/2018 cu privire la Centrul de dirijare în situații excepționale al Comisiei pentru Situații Excepționale a Republicii Moldova și structurile de asigurare a activității altor comisii pentru situații excepționale (Monitorul Oficial al Republicii Moldova, 2018, nr. 366-376, art. 963).

4. În vederea asigurării aplicării prevederilor Legii nr. 248/2025 privind managementul situațiilor de criză, autoritățile administrației publice locale, în termen de o lună de la data intrării în vigoare a prezentei hotărâri, vor constitui comisiile regionale sau teritoriale și locale de management al situațiilor de criză, conform Regulamentului prevăzut la anexa nr. 2.

5. Autoritățile administrației publice centrale de specialitate, în termen de 2 luni de la data intrării în vigoare a prezentei hotărâri, își vor aduce actele normative în concordanță cu prevederile acesteia.

6. Prezenta hotărâre intră în vigoare la expirarea termenului de o lună de la data publicării în Monitorul Oficial al Republicii Moldova.
 
 
Prim-ministru                         	             ALEXANDRU MUNTEANU
 


Contrasemnează:
 
Viceprim-ministru,
ministrul dezvoltării
economice și digitalizării                    	   	     Eugeniu OSMOCHESCU
Viceprim-ministru, 
Ministrul infrastructurii și
 dezvoltării regionale     				     Vladimir BOLEA

Ministrul energiei                     	   	     	      Dorin Junghietu
 
Ministrul afacerilor interne                         	       Daniella Misail-Nichitin
 
Ministrul finanțelor                                     	        Andrian Gavriliță
 
Ministrul justiției                                         	       Vladislav Cojuhari

Ministrul apărării                                                       Anatolie Nosatîi

Ministrul mediului                                                     Gheorghe Hajder

Ministrul sănătății                                                      Emil Ceban

Ministra agriculturii și 
industriei alimentare             				Ludmila Catlabuga
 
Anexa nr. 1
la Hotărârea Guvernului nr.___/2026
 

REGULAMENTUL 
privind organizarea și funcționarea
Comisiei Naționale de Management al Crizelor
 
CAPITOLUL I
DISPOZIȚII GENERALE
 
1. Regulamentul privind organizarea și funcționarea Comisiei Naționale de Management al Crizelor (în continuare - Regulament) stabilește modul de organizare și funcționare a Comisiei Naționale de Management al Crizelor, precum și mecanismul de pregătire, adoptare și monitorizare a deciziilor acesteia ca urmare a răspunsului la situații de criză și a recuperării după situații criză.
2. Comisia Națională de Management al Crizelor (în continuare – Comisia) este organ colegial, constituit în vederea asigurării coordonării strategice a prevenirii, pregătirii, răspunsului și recuperării în situațiile de criză, precum și a definirii efectelor strategice urmărite.
3. Comisia reprezintă nivelul strategic de decizie în cadrul mecanismului național de management al situațiilor de criză și asigură coerența și integrarea măsurilor adoptate de autoritățile și instituțiile publice, inclusiv protejarea și continuitatea funcțiilor vitale ale statului și serviciilor esențiale.
4. Pentru exercitarea atribuțiilor Comisiei, suportul informațional, analitic, logistic și de coordonare la nivel operațional este asigurat de către Centrul Național de Management al Crizelor.
 
CAPITOLUL II
COMPONENȚA COMISIEI

5. Comisia este prezidată de către Prim-ministru, în calitate de președinte, și este constituită din membri permanenți, cu drept de vot, și membri invitați.
6. Membrii permanenți ai Comisiei sunt:
6.1. directorul general al Centrului Național de Management al Crizelor;
6.2. ministrul afacerilor interne;
6.3. ministrul finanțelor;
6.4. ministrul justiției;
6.5. ministrul energiei;
6.6. ministrul infrastructurii și dezvoltării regionale;
6.7. ministrul dezvoltării economice și digitalizării;
6.8. ministrul sănătății;
6.9. ministrul apărării;
6.10. directorul Serviciului de Informații și Securitate;
6.11. secretarul Consiliului Național de Securitate.
7. În funcție de natura, amploarea și domeniul de manifestare al crizei, la ședințele Comisiei pot participa, la solicitarea președintelui acesteia, membri invitați:
7.1. alți membri ai Guvernului, cu drept de vot;
7.2. conducători ai autorităților administrative autonome;
7.3. conducători ai autorităților administrației publice centrale;
7.4. conducători ai autorităților administrative și instituțiilor publice din subordinea autorităților administrației publice centrale;
7.5. secretarul general al Guvernului.
8. La ședințele Comisiei participă obligatoriu, fără drept de vot, conducătorul operațiilor la nivel național, desemnat în conformitate cu Legea nr. 248/2025 privind managementul situațiilor de criză.  
9. Secretariatul ședințelor, sprijinul logistic și operațional este asigurat de Centrul Național de Management al Crizelor.
10. În cazul imposibilității participării la ședință, membrii permanenți sau invitați pot fi reprezentați la ședințele Comisiei de persoanele care îndeplinesc temporar atribuțiile acestora.
 
CAPITOLUL III
ATRIBUȚIILE COMISIEI 

11. Reieșind din responsabilitățile generale prevăzute la art. 34 din Legea nr. 248/2025 privind managementul situațiilor de criză, Comisia exercită următoarele atribuții:
11.1. decide asupra opțiunilor strategice de pregătire, prevenire, răspuns și recuperare după criză, pe baza propunerilor autorităților/instituțiilor publice, integrate de Centrul Național de Management al Crizelor;
11.2. emite decizii obligatorii pentru conducătorii autorităților și ai instituțiilor publice, ai operatorilor economici sau ai altor entități, precum și pentru persoane, cu scopul de a asigura coordonarea strategică a răspunsului la crize și recuperarea după crize, inclusiv pe perioada stării de alertă sau a stării de urgență, în condițiile legii;
11.3. examinează și avizează Planul național de management al crizelor și aprobă alte planurile la nivel național prevăzute la art. 2 pct. 14 din Legea nr. 248/2025 privind managementul situațiilor de criză ori alte măsuri necesare prevenirii, pregătirii și răspunsului la crize, creșterii rezilienței naționale, asigurării continuității guvernării, furnizării de servicii esențiale și protecției infrastructurii critice;
11.4. asigură coordonarea strategică a măsurilor de răspuns la nivel interinstituțional, fără a interveni în conducerea operațională a acțiunilor, exercitată de instituția principală.
11.5. adoptă decizii privind utilizarea resurselor materiale, umane sau financiare, pentru asigurarea răspunsului la crize și limitarea sau înlăturarea efectelor acestora, inclusiv în perioada stării de alertă și stării de urgență, în condițiile legii;
11.6. propune Guvernului, Președintelui Republicii Moldova, Consiliului Național de Securitate sau altor autorități/instituții competente adoptarea unor măsuri necesare pentru prevenirea, limitarea sau înlăturarea efectelor situațiilor de criză;
11.7. examinează informațiile și rapoartele prezentate de Centrul Național de Management al Crizelor, inclusiv Raportul de evaluare națională a riscurilor în scopul evaluării gradului de realizare a obiectivelor stabilite;
11.8  monitorizează, cu sprijinul Centrului Național de Management al Crizelor, implementarea deciziilor Comisiei, precum și executarea măsurilor și planurilor de prevenire, pregătire și răspuns la crize ale autorităților/instituțiilor publice și ale comisiilor regionale sau teritoriale și locale de management al crizelor și dispune, după caz, măsuri de ajustare;
11.9. asigură, la nivel strategic, coordonarea măsurilor necesare pentru protejarea și continuitatea funcțiilor vitale ale statului și ale serviciilor esențiale;
11.10.  stabilește coordonarea unitară, coerentă și operativă a comunicării publice la nivel național în situații de criză, precum și stabilirea cadrului general pentru mobilizarea voluntară a comunităților; 
11.11. solicită și examinează produsele informative, evaluările și analizele integrate la nivelul Centrului Național de Management al Crizelor cu privire la evoluția situației sau declararea stării de alertă ori a stării de urgență și propune Guvernului măsurile necesare pentru răspunsul la criză;
11.12. analizează nivelul de pregătire pentru criză a autorităților și instituțiilor publice și modul de implementare a măsurilor de răspuns;
11.13. dispune măsuri de răspuns la situații de criză în cazul declarării stării de alertă sau de urgență, inclusiv pentru aplicarea măsurilor luate în conformitate cu art. 26, 27, 31 și 32 din Legea nr. 248/2025 privind managementul situațiilor de criză.
11.14. monitorizează și coordonează metodologic, prin intermediul Centrului Național de Management al Crizelor, Comisiile regionale sau teritoriale și locale de management al crizelor și dispune măsuri de ajustare a procedurilor, dacă este cazul;
11.15. decide asupra notificării internaționale, solicitării și coordonării asistenței externe, precum și asupra cooperării cu statele și organizațiile internaționale în gestionarea situațiilor de criză, inclusiv a celor cu impact transfrontalier;
11.16. coordonează participarea voluntară a populației și colaborează cu operatorii economici privați pentru mobilizarea resurselor umane și tehnice necesare lucrărilor de prevenire, salvare și/sau lichidare a efectelor crizei, cu respectarea legislației privind remunerarea muncii și compensarea costurilor suportate de mediul privat;
11.17.  exercită și alte atribuții prevăzute de legislație.
12. Deciziile Comisiei privind măsurile de prevenire, pregătire, răspuns și recuperare se aplică cu prioritate în raport cu deciziile emise de oricare alte comisii sau grupuri de lucru interministeriale, regionale, teritoriale sau locale în limitele competențelor stabilite de lege.
13. Exercitarea atribuțiilor Comisiei nu afectează competențele legale ale autorităților și instituțiilor publice responsabile privind conducerea operațională a intervențiilor.
14. Deciziile luate de Comisie pot fi puse în aplicare prin emiterea de acte interne ale autorităților/instituțiilor competente.
 
CAPITOLUL IV
ORGANIZAREA ACTIVITĂȚII COMISIEI
 
Secțiunea 1
Pregătirea procesului decizional
15. Activitatea Comisiei se desfășoară pe baza unui proces decizional structurat, fundamentat pe informații integrate, analize și opțiuni de răspuns elaborate la nivel interinstituțional.
16. Procesul decizional al Comisiei se bazează pe opțiuni alternative de răspuns, evaluate din perspectiva impactului, costurilor și riscurilor.
17. Pregătirea ședințelor Comisiei se asigură de secretariatul Comisiei în cooperare cu autoritățile și instituțiile publice competente. 
18. În vederea asigurării procesului decizional, Centrul Național de Management al Crizelor:
18.1. colectează și integrează informații relevante privind riscurile, amenințările și evoluția situațiilor de criză;
18.2. elaborează analize și evaluări integrate;
18.3. propune opțiuni de răspuns strategic, inclusiv estimarea impactului acestora;
18.4.   prezintă Comisiei materiale informative și propuneri de decizie;
18.5. coordonează la nivel național procesul de consultare interinstituțională, în vederea fundamentării deciziilor Comisiei, în conformitate cu nivelurile stabilite de art. 12 alin. (10) din Legea nr. 248/2025 privind managementul situațiilor de criză, prin înființarea de grupuri de lucru interinstituționale.
19. Materialele elaborate în vederea examinării în cadrul ședințelor Comisiei includ evaluarea situației, opțiunile de răspuns propuse, estimarea impactului acestora, precum și propuneri de decizie și se transmit președintelui Comisiei și membrilor acesteia prin intermediul secretariatului, în condiții care asigură protecția informațiilor și operativitatea procesului decizional.
 
Secțiunea a 2-a
Convocarea și desfășurarea ședințelor 
20. Comisia se reunește la convocarea președintelui acesteia, ori de câte ori este nevoie și în componența propusă de acesta, inclusiv la propunerea oricărui membru al Comisiei. În funcție de natura și amploarea situației de criză, președintele Comisiei stabilește formatul ședinței, prin convocarea membrilor permanenți și a membrilor invitați prevăzuți la pct. 7.
21. Ședințele Comisiei sunt conduse de președintele acesteia, iar în absența lui, de persoana care exercită atribuțiile Prim-ministrului.
22. În exercitarea atribuțiilor sale, președintele Comisiei:
22.1. convoacă și prezidează ședințele Comisiei;
22.2. aprobă ordinea de zi;
22.3. solicită și recepționează în timp real rapoarte și informații de la Centrul Național de Management al Crizelor;
22.4. aprobă participarea invitaților la ședințele Comisiei;
22.5. semnează procesele-verbale și deciziile adoptate de Comisie şi alte documente care vizează activitatea acesteia.
23. În ședințele în care Comisia dezbate propunerea de declarare a stării de urgență, președintele Comisiei invită în mod obligatoriu pe toți membrii Guvernului.
24. În funcție de natura situației de criză, la ședințele Comisiei, pe lângă persoanele indicate la pct. 7, pot fi invitați, cu aprobarea președintelui Comisiei, reprezentanți ai autorităților și instituțiilor publice, precum și alte persoane din mediul privat, experți, specialiști în diferite domenii, fără drept de vot.
25. Autoritățile și instituțiile publice asigură participarea reprezentanților desemnați la activitățile Comisiei și cooperarea necesară în vederea îndeplinirii atribuțiilor acesteia.
26. Materialele pentru ședință se transmit membrilor permanenți și membrilor invitați ai Comisiei de către secretariatul acesteia, în regim de urgență, imediat ce sunt disponibile, într-un termen adecvat urgenței situației.
27. Ședințele Comisiei se pot desfășura:
27.1. cu prezență fizică;
27.2. prin mijloace electronice.
28. În cazul desfășurării ședințelor Comisiei prin mijloace electronice:
28.1. se asigură participarea simultană a membrilor;
28.2. se garantează identificarea participanților și se asigură confidențialitatea  informației și securitatea comunicării;
28.3. documentele se transmit prin canale securizate;
28.4. votul este exprimat electronic;
28.5. deciziile adoptate au aceeași valoare juridică ca și cele adoptate în ședințe cu prezență fizică.
29. Cancelaria de Stat asigură logistica și spațiile principale pentru desfășurarea ședințelor Comisiei, iar autoritățile/instituțiile publice pun la dispoziție locații de rezervă securizate, la solicitarea secretariatului Comisiei.
 
Secțiunea a 3-a
Procesul decizional
30. Deciziile Comisiei se iau cu majoritatea membrilor prezenți, iar pentru ca decizia să fie validă, la ședință trebuie să participe majoritatea membrilor permanenți.
31. Membrii Comisiei au obligația de a vota, abținerea fiind interzisă, cu excepția cazurilor de conflict de interese declarate conform legislației privind integritatea. Opiniile separate se formulează în scris și se anexează la procesul-verbal al ședinței Comisiei.
32. În cazul necesității luării deciziilor cu impact strategic sau intersectorial ori atunci când se dezbat măsuri ce presupun restrângerea drepturilor și libertăților cetățenești, la ședința Comisiei participă în mod obligatoriu toți membrii permanenți.
 
Secțiunea a 4-a
Implementarea și monitorizarea deciziilor
33. Autoritățile și instituțiile publice responsabile au obligația de a implementa măsurile dispuse prin deciziile Comisiei, în termenele și condițiile stabilite.
34. În scopul monitorizării implementării deciziilor Comisiei, Centrul Național de Management al Crizelor:
34.1. monitorizează implementarea deciziilor Comisiei;
34.2. colectează informații privind stadiul executării acestora;
34.3. elaborează rapoarte privind nivelul de realizare a măsurilor;
34.4. informează Comisia privind necesitatea adoptării unor măsuri suplimentare.
35. Nerespectarea deciziilor Comisiei atrage răspundere în conformitate cu legislația.
36. Deciziile Comisiei adoptate în perioada stării de urgență și/sau a stării de alertă se publică pe pagina web oficială a Guvernului și a Centrului Național de Management al Crizelor.
37. Deciziile Comisiei intră în vigoare la data adoptării.
38. După încetarea stării de alertă sau a stării de urgență, deciziile Comisiei adoptate exclusiv pentru perioada respectivă își încetează efectele de drept.
 



Secțiunea a 5-a
Secretariatul Comisiei
39. Secretariatul Comisiei este asigurat de Centrul Național de Management al Crizelor care acordă sprijinul logistic și operațional pentru Comisie.    
40. În exercitarea atribuțiilor sale, secretariatul Comisiei:
40.1. organizează lucrările Comisiei și asigură convocarea ședințelor, la solicitarea președintelui acesteia;
40.2. solicită, colectează și centralizează informațiile necesare pregătirii ședințelor;
40.3. asigură, în cooperare cu autoritățile/instituțiile competente, pregătirea materialelor pentru ședințele Comisiei; 
40.4. elaborează și transmite membrilor Comisiei și invitaților proiectul ordinii de zi, precum și materialele aferente;
40.5. redactează procesele-verbale ale ședințelor și consemnează deciziile adoptate de Comisie;
40.6. asigură transmiterea și comunicarea deciziilor Comisiei către autoritățile și instituțiile vizate;
40.7. monitorizează implementarea deciziilor Comisiei și prezintă periodic informații privind stadiul realizării acestora;
40.8. asigură integrarea și prezentarea către Comisie a produselor informative elaborate pe platforma Centrului Național de Management al Crizelor;
40.9. examinează, din punct de vedere procedural, demersurile adresate Comisiei, prin intermediul Cancelariei de Stat, inclusiv cele de alocare de bunuri materiale și/sau mijloacele financiare și asigură transmiterea acestora spre avizare autorităților competente desemnate de Cancelaria de Stat;
40.10. în baza avizelor primite, elaborează și înaintează Comisiei propuneri privind alocarea de bunuri materiale și/sau mijloace financiare, în condițiile legii;
40.11. ține evidența demersurilor adresate Comisiei și a modului de soluționare a acestora;
40.12. asigură schimbul de informații și cooperarea cu structurile relevante la nivel național;
40.13. transmite Consiliului Concurenței deciziile adoptate de Comisie, imediat după adoptare, pentru examinarea acestora din perspectiva respectării prevederilor legislației în domeniul concurenței.

Capitolul V
Cooperarea cu Consiliul Național de Securitate 
41. În situația în care principalele riscuri care pot genera declanșarea unor crize sunt provocate sau amplificate de amenințări interne sau externe ori de pericole care pot cauza direct sau indirect daune securității naționale, Comisia dispune transmiterea imediată a tuturor datelor și analizelor tehnice relevante către Consiliul Național de Securitate (în continuare - Consiliul), în conformitate cu prevederile art. 36 din Legea nr. 248/2025 privind managementul situațiilor de criză.
42. Deciziile Comisiei și ale Consiliului se iau în mod complementar, astfel încât să se evite duplicarea de măsuri sau dubla alocare de resurse. Deciziile Comisiei și ale Consiliului se adoptă și se execută potrivit competențelor stabilite de lege, fiind obligatorii pentru autoritățile, instituțiile publice și entitățile vizate. În cazul în care, în cursul gestionării unei situații de criză, evoluția acesteia relevă riscuri, pericole, amenințări sau vulnerabilități care impun examinarea la nivelul securității naționale, Comisia înaintează Consiliului propunerile necesare, iar deciziile celor două structuri se corelează și se aplică în mod complementar, pentru asigurarea unității de acțiune și evitarea suprapunerii măsurilor.
43. Pentru fazele de prevenire, pregătire, răspuns și recuperare, Comisia reprezintă forul decizional strategic principal pentru măsurile de gestionare a crizelor sau a riscurilor generate de pericole, iar Consiliul este forul decizional strategic principal pentru măsurile de contracarare a amenințărilor la adresa securității naționale sau de gestionare a riscurilor transversale care pot afecta grav securitatea națională.
44. Pentru asigurarea complementarității și unității activităților Comisiei și Consiliului, fără prejudicierea atribuțiilor legale ale autorităților și instituțiilor publice de a furniza direct informații Consiliului, Centrul Național de Management al Crizelor este desemnat responsabil de sprijinirea ambelor structuri în vederea evaluării riscurilor, integrării de informații, elaborării imaginii situaționale integrate la nivel național, realizarea previziunilor strategice și organizarea fluxurilor de informații. 
45. Pentru asigurarea coerenței măsurilor de gestionare a principalelor riscuri la adresa securității naționale, Centrul Național de Management al Crizelor cooperează cu Serviciul Consiliului. În acest scop, cooperarea include, după caz:
	      45.1. desemnarea punctelor de contact responsabile de schimbul operativ de informații; 
	       45.2. transmiterea alertelor timpurii, evaluărilor de risc, rapoartelor situaționale, prognozelor și sintezelor relevante pentru examinarea situațiilor de criză și a riscurilor la adresa securității naționale; 
	      45.3 organizarea consultărilor de lucru pentru clarificarea evoluției situației, a impactului estimat, a măsurilor întreprinse și a necesităților de intervenție; 
	      45.4. participarea reprezentanților Serviciului Consiliului la procesul de pregătire a materialelor pentru ședințele Comisiei desfășurat de către Centrul Național de Management al Crizelor, precum și a reprezentanților Centrului Național de Management al Crizelor la procesele similare organizate în cadrul Serviciului Consiliului; 
	     45.5. coordonarea tehnică și analitică a materialelor care urmează a fi prezentate Comisiei sau Consiliului, în măsura în care acestea vizează aceleași riscuri, amenințări, vulnerabilități, pericole ori situații de criză; 
	      45.6. schimbul de informații privind stadiul/etapa implementării măsurilor dispuse prin deciziile Comisiei și ale Consiliului, atunci când acestea vizează domenii comune de intervenție; 
	       45.7. elaborarea, la solicitarea președintelui Consiliului, a secretarului Consiliului, a președintelui Comisiei sau a directorului Centrului Național de Management al Crizelor, a unor sinteze, evaluări sau propuneri comune privind măsurile necesare pentru prevenirea, gestionarea ori limitarea efectelor situațiilor de criză cu impact asupra securității naționale; 
	      45.8. consemnarea principalelor concluzii ale consultărilor de lucru și transmiterea acestora către structurile competente, în vederea fundamentării deciziilor.
 
 
 
 
 
 
 
 
 
 
 
 
 
 
 
 
 
 
 
 












Anexa nr. 2
la Hotărârea Guvernului nr. ___/2026

 
REGULAMENTUL
privind organizarea și funcționarea comisiilor regionale sau teritoriale și locale de management al situațiilor de criză, precum și a centrelor operaționale de coordonare ale acestora
 
CAPITOLUL I
DISPOZIȚII GENERALE
 
1. Regulamentul privind organizarea și funcționarea comisiilor regionale sau teritoriale și locale de management al situațiilor de criză și a centrelor operaționale de coordonare ale acestora (în continuare – Regulament) stabilește modul de organizare și funcționare, componența și responsabilitățile comisiilor regionale, teritoriale și locale de management al situațiilor de criză, precum și ale Centrelor operaționale de coordonare (în continuare – COC) ale acestora.
2. Comisiile regionale sau teritoriale și locale de management al situațiilor de criză (în continuare – Comisiile regionale sau teritoriale și locale) se constituie și activează în conformitate cu Legea nr. 248/2025 privind managementul situațiilor de criză, cu prezentul Regulament, precum și cu alte acte normative, inclusiv cu cele adoptate la nivel local. 
3. Comisiile regionale sau teritoriale și locale sunt organe interinstituționale abilitate în managementul crizelor, fără personalitate juridică, care asigură la nivel teritorial și local coordonarea și participarea tuturor structurilor cu competențe în domeniul prevenirii, pregătirii răspunsului la urgențe și crize, precum și a recuperării după criză, în beneficiul protejării populației, a ordinii publice sau a altor domenii ale securității naționale.
4. COC sunt structuri operaționale ale comisiilor regionale sau teritoriale, fără personalitate juridică, constituite pentru asigurarea monitorizării situației, colectării și schimbului de informații, suportului analitic și coordonării operaționale necesare activității comisiilor în domeniul managementului situațiilor de criză, care se activează doar în caz de pericol sau declanșare a situațiilor de criză, sau în cazul exercițiilor practice și de simulare.
5. Comisiile regionale sau teritoriale și locale și COC, se creează în cadrul unităților administrativ-teritoriale, după cum urmează:
5.1. în cadrul unităților administrativ-teritoriale de nivelul întâi (satele (comunele) și orașele (municipiile) - comisii locale de management al situațiilor de criză, aflate sub coordonarea comisiilor regionale sau teritoriale, fără înființarea COC;
5.2. în cadrul unităților administrativ-teritoriale de nivelul doi (raioane, mun. Chișinău și Bălți) - comisii teritoriale de management al situațiilor de criză și COC ale acestora;
5.3. în cadrul unității teritoriale autonome Găgăuzia (UTA Găgăuzia) - comisie regională de management al situațiilor de criză și COC al acesteia.
6. Comisiile regionale sau teritoriale cooperează cu Comisia Națională de Management al Crizelor, cu Centrul Național de Management al Crizelor și cu alte autorități și instituții publice, precum și coordonează activitatea comisiilor locale de management al crizelor.
7. Comisiile regionale sau teritoriale și locale acționează sub coordonarea Comisiei Naționale de Management al Crizelor, cu respectarea principiului subsidiarității și autonomiei locale și asigură implementarea, la nivel regional, teritorial și local, a deciziilor acesteia, în condițiile în care sunt necesare asigurării managementului unor crize sau crize majore.
8. Comisiile regionale sau teritoriale și locale sunt constituite de către autoritățile administrației publice locale în conformitate cu prezentul Regulament și legislația aplicabilă.
9. Autoritățile administrației publice locale, în funcție de nivelul administrativ-teritorial, asigură organizarea și funcționarea comisiilor regionale sau teritoriale și locale și, după caz, a COC, inclusiv suportul administrativ, logistic și tehnic necesar, în limitele resurselor disponibile.
10. Autoritățile și instituțiile publice competente acordă, în condițiile legii și în limitele atribuțiilor funcționale, sprijin operațional și asigură cooperarea interinstituțională comisiilor regionale sau teritoriale și locale și, după caz, COC, pentru realizarea atribuțiilor în domeniul managementului situațiilor de criză.
11. Instruirea membrilor Comisiilor regionale sau teritoriale și locale, precum și ai COC se organizează de către Centrul Național de Management al Crizelor, cu implicarea Ministerului Afacerilor Interne.
 
CAPITOLUL II
COMPONENȚA COMISIILOR REGIONALE SAU 
TERITORIALE ȘI LOCALE

12. Componența comisiilor regionale sau teritoriale și locale se stabilește la nivelul unității administrativ-teritoriale, în funcție de specificul teritorial, riscurile identificate și instituțiile relevante.
13. La nivel regional și teritorial, conducerea comisiei regionale se asigură de către Guvernatorul (Başkanul) UTA Găgăuzia, iar a comisiilor teritoriale de către președintele raionului/primarul general al municipiului Chișinău, primarul municipiului Bălți, care sunt asistați de subdiviziunile teritoriale ale instituției principale.
14. La nivelul orașului (municipiului), satului (comunei), conducerea comisiilor locale se asigură de către primari.
15. În cazul absenței președintelui Comisiei regionale sau teritoriale și locale, aceasta este condusă de persoana care îndeplinește temporar atribuțiile autorității executive respective.
16. Componența nominală a comisiilor regionale sau teritoriale și locale se aprobă prin act administrativ al autorității executive competente, cu includerea reprezentanților autorităților și instituțiilor publice relevante pentru managementul situațiilor de criză, desemnați în condițiile prezentului Regulament.
17. În vederea asigurării unei funcționări eficiente, în funcție de specificul crizei și necesitățile fiecărei unități administrativ-teritoriale, comisiile regionale sau teritoriale includ, conform competenței teritoriale legale, reprezentanți  ai următoarelor autorități și instituții care pot lua decizii în numele entității pe care o reprezintă:
17.1. reprezentantul subdiviziunii teritoriale a Inspectoratului General pentru Situații de Urgență al Ministerului Afacerilor Interne (MAI);
17.2. reprezentantul subdiviziunii teritoriale a Inspectoratului General al Poliției al MAI;
17.3. reprezentantul subdiviziunii teritoriale a Inspectoratului General de Carabinieri al MAI;
17.4. reprezentantul subdiviziunii regionale a Poliției de Frontieră al MAI;
	          17.5. reprezentantul subdiviziunii teritoriale a Inspectoratului General pentru Migrație al MAI;
17.6. reprezentantul subdiviziunii Ministerului Apărării, conform competenței teritoriale;
17.7. reprezentantul subdiviziunii teritoriale a Serviciului Vamal, conform competenței teritoriale;
17.8. reprezentantul Direcției teritoriale a Agenției Naționale de Sănătate Publică;
17.9. reprezentantul unității medicale de la nivel raional, municipal sau, după caz, de la nivelul  UTA Găgăuzia;
17.10. reprezentantul subdiviziunii teritoriale a Agenției Naționale pentru Siguranța Alimentelor;
	17.11  	reprezentantului subdiviziunii teritoriale a Inspectoratului pentru Protecția Mediului;
[bookmark: _Hlk232150729]17.10. reprezentantul responsabil de domeniul agricultură și alimentație de la nivelul raional, municipal sau, după caz, al UTA Gagăuzia;
[bookmark: _Hlk232150770]17.11. reprezentantul responsabil de domeniul construcții, gospodării comunale și drumuri de la nivel raional, municipal sau, după caz, al UTA Gagăuzia;
17.12. reprezentantul responsabil de domeniul economico-financiar de la nivel raional, municipal sau, după caz, al UTA Gagăuzia;
17.13. reprezentantul responsabil de domeniul asistenței juridice de la nivel de la nivel raional, municipal sau, după caz, al UTA Gagăuzia;
17.14. reprezentantul responsabil de domeniul învățământ de la nivel de la nivel raional, municipal sau, după caz, al UTA Gagăuzia;
17.15. reprezentantul responsabil de domeniul asistență socială și protecție a familiei de la nivel teritorial, municipal sau, după caz, al UTA Gagăuzia;
17.16. reprezentantul furnizorului de rețele publice de comunicații electronice sau furnizorului de servicii de comunicații electronice;
17.17. reprezentantul furnizorului de energie electrică;
17.18. reprezentantul furnizorului de gaze naturale;
17.19. reprezentat al rețelelor gospodăriei comunale (apă, canalizare);
17.20. reprezentant al instituțiilor mass-media (după caz).
18. Reprezentanții autorităților și instituțiilor prevăzuți la pct. 17 sunt desemnați în calitate de membri permanenți ai comisiilor regionale sau teritoriale din cadrul entităților publice care au organe sau subdiviziuni teritoriale pe raza unității administrativ-teritoriale respective, sau în calitate de membri invitați din cadrul altor entități, în funcție de natura crizei. 
19. Secretariatul comisiilor regionale sau teritoriale se asigură de reprezentanți desemnați de către președintele comisiilor regionale sau teritoriale. 
20. În vederea asigurării unei funcționări eficiente, în funcție de specificul crizei și necesitățile fiecărei unități administrativ-teritoriale, comisiile locale includ, după caz, reprezentanți care pot lua decizii în numele entității pe care o reprezintă, ai următoarelor autorități și instituții:
20.1. reprezentantul responsabil de domeniul financiar;
20.2. reprezentanți ai operatorilor economici din unitatea administrativ-teritorială respectivă;
20.3. reprezentanți ai instituțiilor publice din unitatea administrativ-teritorială respectivă.
        Secretariatul comisiei locale este asigurat de reprezentantul autorității administrației publice locale de nivelul întâi.
21.   Componența Comisiilor locale se adaptează în funcție de  tipurile de riscuri identificate la nivel local, resursele disponibile și specificul socio-economic al zonei.
22. La ședințele Comisiilor regionale sau teritoriale și locale pot fi invitați, în funcție de necesități, alte persoane sau reprezentanți ai unor instituții sau organizații, inclusiv la nivel de experți, fără drept de vot.
23. Reprezentanții prevăzuți la pct. 17 și pct. 20 sunt desemnați prin act administrativ al autorității sau instituției pe care o reprezintă. Aceștia trebuie să dețină competențele necesare pentru participarea la procesul decizional și coordonarea măsurilor specifice domeniului de competență.





Capitolul III
RESPONSABILITĂȚILE ȘI DREPTURILE COMISIILOR REGIONALE SAU
 TERITORIALE SAU LOCALE

Secțiunea 1
Responsabilitățile comisiilor regionale sau teritoriale sau locale

24. Comisiile regionale sau teritoriale și locale exercită atribuțiile prevăzute de Legea nr. 248/2025 privind managementul situațiilor de criză, în limitele competențelor stabilite de aceasta.
25. În activitatea lor, comisiile regionale sau teritoriale și locale au următoarele responsabilități:
25.1. informează Comisia Națională de Management al Crizelor sau comisia ierarhic superioară și alte autorități competente despre riscurile și situațiile potențial generatoare de urgențe sau crize, precum și despre iminența manifestării acestora;
25.2. coordonează activitățile de avertizare timpurie, pregătire, răspuns și recuperare, desfășurate de autoritățile administrației publice locale, instituțiile principale și cele de sprijin, fără a afecta conducerea operațională exercitată de instituția principală;
25.3. formulează și transmite propuneri Comisiei Naționale de Management al Crizelor sau comisiei ierarhic superioare și autorităților competente privind măsurile necesare pentru prevenirea, pregătirea, răspunsul și recuperarea după situații de criză;
25.4. analizează și evaluează situațiile de criză produse la nivelul unităților administrativ-teritoriale și propun măsuri pentru gestionarea acestora, monitorizând implementarea acestora;
25.5.  înaintează propuneri privind declararea stării de alertă sau stării de urgență la nivelul său de competență, după caz, în condițiile legii;
25.6. coordonează măsurile necesare pentru asigurarea continuității funcțiilor vitale ale statului și a serviciilor esențiale la nivel său de competență;
25.7. aprobă planuri și programe de pregătire și exerciții în domeniul managementului situațiilor de criză la nivel regional, teritorial sau local;
25.8. analizează evaluările de risc și planurile de răspuns elaborate la nivelul unităților administrativ-teritoriale;
25.9. constituie grupuri de lucru permanente sau temporare și aprobă regulamentele de organizare și funcționare ale acestora;
25.10. constituie subcomisii teritoriale sau sectoriale, permanente sau temporare, în funcție de necesități;
25.11. aprobă programul anual de activitate al comisiilor regionale sau teritoriale și locale;
25.12. îndeplinesc alte atribuții în domeniul managementului situațiilor de criză stabilite prin planul național de management al crizelor și de cadrul normativ sau dispuse de Comisia Națională de Management al Crizelor, în limitele legii;
25.13. desemnează persoana care exercită atribuțiile de conducător al operațiilor la nivel local, în vederea asigurării unității conducerii răspunsului la criză la nivel local, în cazul în care acesta nu este stabilit prin alte acte normative sau planuri ale instituțiilor principale.
 
Secțiunea a 2-a
Drepturile comisiilor regionale sau teritoriale și locale
26. În exercitarea atribuțiilor lor, comisiile regionale sau teritoriale și locale au următoarele drepturi:
26.1. adoptă decizii în limitele competențelor stabilite de lege, obligatorii pentru autoritățile administrației publice locale și instituțiile publice angrenate în răspunsul la situații de criză;
26.2. propun și coordonează utilizarea resurselor materiale disponibile la nivel local pentru prevenirea, pregătirea, răspunsul și recuperarea după situații de criză, în condițiile legii;
26.3. solicită și utilizează, în condițiile legii, resursele disponibile la nivel teritorial, inclusiv cele ale operatorilor economici, cu respectarea competențelor legale;
26.4. propun mobilizarea resurselor umane și materiale necesare gestionării situațiilor de criză, în condițiile legii;
26.5. inițiază și elaborează programe pentru prevenirea și gestionarea riscurilor;
26.6. monitorizează și verifică modul de executare a deciziilor adoptate și activitatea autorităților și instituțiilor implicate, strict sub aspect operațional și tehnic, în limitele competențelor de gestionare a situațiilor de criză și exclusiv pe perioada activării acestora;
26.7. solicită și obțin informațiile necesare pentru exercitarea atribuțiilor care vizează exclusiv evoluția situației de criză, resursele disponibile și stadiul acțiunilor de intervenție, fără ca acest fapt să constituie o formă de control administrativ asupra activității autorităților administrației publice locale;
26.8. invită la ședințe reprezentanți ai autorităților și instituțiilor relevante, în scopul coordonării măsurilor de răspuns și optimizării fluxului informațional interinstituțional;
26.9. propun, cu titlu de recomandare și în formă de demers motivat, utilizarea fondurilor de rezervă ale autorităților administrației publice locale, constituite în condițiile legii, pentru lichidarea efectelor negative provocate de situații de criză, decizia finală de alocare aparținând exclusiv autorității reprezentative și deliberative a unității administrativ-teritoriale, în conformitate cu prevederile art. 19 din Legea nr. 397/2003 privind finanțele publice locale;
26.10. întreprind alte măsuri necesare pentru realizarea atribuțiilor, în condițiile legii.


Secțiune a 3-a
Relații ierarhice și raportare
27. Comisiile regionale sau teritoriale coordonează activitatea comisiilor locale de management al crizelor, în condițiile legii.
	28. Comisiile locale prezintă anual rapoarte de activitate comisiilor regionale sau teritoriale, iar acestea, la rândul lor, prezintă rapoarte anuale Comisiei Naționale de Management al Crizelor.
	29. În cazul în care mijloacele proprii sunt insuficiente pentru lichidarea consecințelor unei situații de criză la nivel local, teritorial sau național, comisiile regionale, teritoriale sau locale pot solicita sprijinul comisiilor ierarhic superioare, inclusiv prin înaintarea de demersuri pentru alocarea de mijloace financiare și bunuri materiale. 

CAPITOLUL IV
ORGANIZAREA ACTIVITĂȚII COMISIILOR REGIONALE SAU TERITORIALE ȘI LOCALE
 
30. Comisiile regionale sau teritoriale și locale se întrunesc în ședințe ori de câte ori este necesar, dar nu mai puțin de o dată pe semestru.
31. Ședințele comisiilor regionale sau teritoriale și locale se convoacă de către conducătorii acestora.
32. Comisiile regionale sau teritoriale și locale își stabilesc modul de organizare și desfășurare a ședințelor, în conformitate cu prezentul Regulament și alte acte normative aplicabile.
33. Ședințele pot fi desfășurate cu prezență fizică sau prin mijloace electronice.
34. Comisiile regionale sau teritoriale și locale adoptă decizii cu votul majorității membrilor cu drept de vot prezenți la ședință, iar pentru ca decizia să fie validă, la ședință trebuie să participe majoritatea membrilor desemnați. Deciziile comisiilor regionale sau teritoriale și locale se consemnează în procese-verbale semnate de conducătorul acestora,
35. Niciun membru al comisiei regionale sau teritoriale și locale nu este în drept să se abțină de la vot. Opiniile separate se formulează în scris și se anexează la procesul-verbal al ședinței comisiei regionale sau teritoriale și locale.
36. În condiții de avertizare timpurie, pregătire, răspuns și recuperare după urgențe sau crize activitatea comisiei regionale sau teritoriale este asigurată de COC, format pe lângă autoritatea administrației publice locală de nivelul doi sau de nivel special.
 





CAPITOLUL V 
ORGANIZAREA ȘI FUNCȚIONAREA COC 
Secțiunea 1 
Structura organizatorică a COC
 
[bookmark: _Hlk232152129]37. COC se constituie prin dispoziția Bașcanului UTA Găgăuzia, președintelui raionului, primarului general al municipiului Chișinău, primarului municipiului Bălți, în calitate de președinți ai comisiilor regionale sau teritoriale de management al situațiilor de criză.
38. Procesul de înființare și operaționalizare a COC, precum și asigurarea funcționării acestora, inclusiv furnizarea de expertiză, de cerințe minime tehnice și logistice pentru asigurarea funcționării acestora, precum și de resurse umane necesare se realizează sub supravegherea și cu sprijinul Ministerului Afacerilor Interne. 
39. Resursele materiale și financiare necesare, precum și spațiile de desfășurare a activităților COC sunt asigurate din contul bugetelor autorităților administrației publice în cadrul cărora se organizează.
40. COC se organizează ca structuri interinstituționale de suport decizional pentru asigurarea activității comisiilor regionale sau teritoriale de management al situațiilor de criză din cadrul UTA Găgăuzia, raioanelor, municipiilor Chișinău și Bălți, precum și pentru asigurarea managementului integrat al situațiilor de criză.
41. În cadrul COC sunt desemnate autorități și instituții pentru îndeplinirea funcțiilor de coordonare a activității de răspuns la situații de criză.
42. Toate organele teritoriale ale autorităților și instituțiilor publice din raza de competență a COC au obligația sprijinirii înființării și funcționării COC, inclusiv prin desemnarea de specialiști și persoane de legătură în cadrul COC.
43. COC se activează în caz de pericol sau declanșare a situațiilor de criză, prin dispoziția președintelui comisiei regionale sau teritoriale de management al situațiilor de criză sau a șefului Centrului Național de Management al Crizelor, transmisă prin intermediul președintelui comisiei regionale sau teritoriale de management al situațiilor de criză.
44. COC activează sub coordonarea Centrului Național de Management a Crizelor și constituie platforma principală de coordonare locală în sprijinul instituției principale. 
[bookmark: _Hlk232152318]45. Activitatea COC este periodică și are ca scop acumularea și prezentarea informațiilor privind consecințele situației de criză, măsurile întreprinse pentru prevenirea și/sau lichidarea consecințelor, coordonarea intervenției operative în situații de criză de nivel teritorial, produse pe teritoriul raioanelor, municipiilor Chișinău, Bălți sau al UTA Găgăuzia, precum și informarea Centrului Național de Management al Crizelor.
46. Autoritățile administrației publice locale care au obligația înființării COC au responsabilitatea asigurării secretariatului comisiilor regionale sau teritoriale, exersarea și verificarea funcționării COC, centralizarea informațiilor și întocmirea. la solicitarea comisiilor, a rapoartelor de informare a acestora, menținerea actualizată a listelor de contacte și alte activități generale de asigurare a funcționalității COC.
47.	 Conducerea COC este asigurată de către o persoană desemnată prin dispoziție a președintelui Comisiei regionale sau teritoriale de management al situațiilor de criză.
48. Instituția principală, desemnată conform planului național pentru managementul crizelor, are responsabilitatea conducerii tuturor activităților de management al crizelor, precum și asigurării mijloacelor umane și materiale necesare exercitării funcțiilor de coordonare ale COC. În cazul în care, în planul național de management al crizelor nu este identificată o instituție principală, președintele comisiei regionale sau teritoriale de management al situațiilor de criză desemnează instituția principală pentru managementul răspunsului la criză.
49. 	Instituțiile de sprijin sunt acelea care au obligația acordării oricărei forme de suport necesar instituțiilor principale pentru răspunsul interinstituțional la o situație de criză, în limitele atribuțiilor prevăzute de lege, fără a afecta  capacitatea de răspuns la situații de criză ce sunt generate de riscuri aflate în propria arie de responsabilitate.
50.	 COC este constituit din următoarele componente:
50.1. grupul de management al informațiilor;
50.2. grupul de operații;
50.3. grupul de informare și relații cu publicul;
50.4. grupul tehnologii informaționale și înștiințare;
50.5. grupul asigurare logistică.
51. Grupul de management al informațiilor desfășoară monitorizarea permanentă a situației operative în teritoriul deservit (raion, mun. Chișinău, Bălți, UTA Găgăuzia) privind pericolul declanșării sau producerea situației de criză, gestionarea informațiilor referitoare la evoluția acesteia, întocmirea rapoartelor periodice și informarea factorilor de decizie, menținerea fluxului informațional cu Centrului Național de Management al Crizelor și comisiile locale de management al situațiilor de criză. Activitatea grupului este desfășurată 24/24 h, în schimburi.
52. Grupul de operații asigură gestionarea unitară a acțiunilor de intervenție pentru desfășurarea lucrărilor de prevenire și/sau lichidare a consecințelor situației de criză, reducerea şi/sau înlăturarea efectelor, precum şi coordonează intervenția forțelor și mijloacelor implicate la nivel raioanelor, municipiilor Chișinău, Bălți sau al UTA Găgăuzia.
53. Grupul de operații este format din reprezentanții autorităților și/sau instituțiilor implicate în desfășurarea lucrărilor de prevenire sau lichidare a consecințelor situației de criză, specialiști în domeniile în care s-a produs criza, având ca sarcini, conform domeniului funcțional de activitate al autorității/instituției pe care o reprezintă fiecare membru, analiza evoluției urgenței sau crizei și înaintarea propunerilor de desfășurare a lucrărilor de prevenire și/sau lichidare a consecințelor, antrenare a forțelor și mijloacelor.
54. Grupul de informare și relații cu publicul asigură informarea societății și mass-mediei despre evoluția urgenței sau crizei la nivel teritorial, acțiunile întreprinse de către autorități pentru gestionare, regulile de comportament, protecție și acțiune.
55. Grupul tehnologii informaționale și înștiințare asigură funcționarea echipamentului IT și a produselor de program, comunicațiile și interconexiunea cu Centrul Național de Management al Crizelor și comisiile locale de management al situațiilor de criză, cât și gestionarea procesului de înștiințare la nivelul teritoriului deservit.
56. Grupul logistic se constituie în vederea asigurării activității efectivului COC.

Secțiunea a 2-a
Responsabilitățile și drepturile COC
57.	 COC are următoarele responsabilități:
57.1. organizează şi asigură, pe perioada activării sale, secretariatul tehnic al comisiei regionale sau teritoriale de management al situațiilor de criză;
57.2. colectează, analizează, generalizează și evaluează datele situației, asigură pregătirea propunerilor pentru adoptarea deciziilor de către președintele comisiei regionale sau teritoriale de management al situațiilor de criză;
57.3. centralizează și transmit operativ către Centrul Național de Management al Crizelor date și informații privind apariția și evoluția stărilor ce pot genera o urgență sau criză;
57.4. asigură aducerea la cunoștința executorilor a deciziilor Centrului Național de Management al Crizelor și a comisiei regionale sau teritoriale de management al situațiilor de criză adoptate și desfășoară controlul îndeplinirii acestora;
57.5. monitorizează evoluția situației de criză, și informează COC din unitățile administrativ-teritoriale învecinate sau interesate;
57.6. propune președintelui comisiei regionale sau teritoriale de management al situațiilor de criză ori instituției principale opțiuni de răspuns sau prevenire a situațiilor de criză, inclusiv activarea planurilor relevante de management al crizelor;
57.7. propune sau desfășoară acțiuni de avertizare timpurie, pregătire, răspuns la și recuperare după urgențe sau crize, antrenarea forțelor și mijloacelor din cadrul instituțiilor principale și de sprijin al autorităților și instituțiilor publice existente la nivel teritorial;
57.8. centralizează solicitările de resurse umane și materiale necesare pentru asigurarea răspunsului la situații de criză și înaintează propuneri pentru asigurarea lor;
57.9.  acordă sprijin instituției principale și conducătorului operațiilor în conducerea și coordonarea la nivel regional sau teritorial a răspunsului la situația de criză;
57.10. coordonează lucrările de asigurare a procesului de lichidare a consecințelor situației de criză și de asigurare multilaterală a sinistraților și victimelor;
57.11. organizează sau sprijină organizarea subcomisiilor de evaluare a prejudiciului, întocmirea şi prezentarea actelor de constatare a prejudiciului;
57.12. asigură, pe perioada activării sale, coordonarea implementării planurilor aplicabile în situații de criză de către autoritățile administrației publice locale, în executarea deciziilor comisiei regionale sau teritoriale de management al situațiilor de criză;
57.13. coordonează și supraveghează, la indicația președintelui comisiei regionale sau teritoriale, a activităților de intervenție și de asigurare a intervenției, asigurare multilaterală a sinistraților și victimelor;
57.14. identifică forțele și mijloacele existente pe teritoriul raionului, municipiilor Chișinău, Bălți, UTA Găgăuzia, disponibile pentru îndeplinirea funcțiilor de avertizare timpurie, pregătire, răspuns sau recuperare după situații de criză;
57.15. efectuează calculul estimativ de forțe și mijloace necesare pentru desfășurarea lucrărilor de prevenire şi/sau lichidare a consecințelor situațiilor de criză;
57.16. apreciază, având în vedere diferența dintre forțele și mijloacele existente, forțele și mijloacele estimate ca fiind necesare pentru a fi antrenate suplimentar la lucrările de căutare-salvare și alte lucrări de urgență şi propune președintelui comisiei regionale sau teritoriale solicitarea de ajutor de la Comisia Națională de Management al Crizelor;
57.17. elaborează și prezintă rapoarte periodice, note informative  președintelui comisiei regionale sau teritoriale de management al situațiilor de criză, precum şi Centrului Național de Management al Crizelor, privind consecințele situației de criză și măsurile întreprinse pentru gestionarea ei;
57.18. conlucrează cu COC din alte unități administrativ-teritoriale privind desfășurarea lucrărilor de prevenire, de lichidare a consecințelor și/sau de recuperare după situații de criză;
57.19. conlucrează permanent cu conducătorul operațiilor la nivel sectorial, în situația în care raionul, municipiile Chișinău, Bălți, UTA Găgăuzia intră în zona de competență a acestuia, în aspecte ce țin de desfășurarea lucrărilor de prevenire, lichidare și recuperare a consecințelor situațiilor de criză, precum și asigurare multilaterală a acțiunilor de intervenție, inclusiv, după caz, a echipelor internaționale.
57.20. asigură spațiile și condițiile de desfășurare a ședințelor comisiilor regionale sau teritoriale de management al situațiilor de criză și colaborează cu subdiviziunilor teritoriale ale autoritățile și instituțiilor publice în vederea identificării de spații corespunzătoare de rezervă.  


58. COC are următoarele drepturi:
58.1. să solicite și să primească, în condițiile legii, informațiile necesare exercitării atribuțiilor sale de la autoritățile/instituțiile publice și alte entități relevante;
58.2. să înainteze propuneri președintelui comisiei regionale sau teritoriale de management al situațiilor de criză privind măsurile necesare pentru prevenirea, pregătirea, răspunsul și recuperarea după situații de criză;
58.3. să solicite informații privind executarea deciziilor și măsurilor dispuse de comisia regională sau teritorială de management al situațiilor de criză;
58.4. să coopereze și să efectueze schimb de informații cu Centrul Național de Management al Crizelor, cu alte COC și cu autoritățile/instituțiile competente.
59. Fluxul informațional în domeniul managementului situațiilor de criză se realizează potrivit prezentului Regulament și poate fi detaliat prin proceduri operaționale, ghiduri, instrucțiuni și alte documente de cooperare interinstituțională.





























Anexa nr. 3
la Hotărârea Guvernului nr. ___/2026

 
Modificări ce se operează în unele hotărâri ale Guvernului

1.    Regulamentul privind gestionarea fondurilor de urgență ale Guvernului aprobat prin Hotărârea Guvernului nr. 862/2015 (Monitorul Oficial al Republicii Moldova, 2015, nr. 347-360, art. 967), cu modificările ulterioare, se modifică după cum urmează:
1.1.  pe tot parcursul textului Regulamentului și al anexelor:
1.1.1. cuvintele „Comisiei pentru Situații Excepționale a Republicii Moldova”, la orice formă gramaticală, se substituie cu cuvintele „Comisiei Naționale de Management al Crizelor”, la forma gramaticală corespunzătoare;
1.1.2. cuvintele „situație excepțională”, la orice formă gramaticală, se substituie cu cuvintele „situația de criză” la forma gramaticală corespunzătoare; 
1.1.3. cuvintele „Cancelaria de Stat”, la orice formă gramaticală, se substituie cu cuvintele „Centrul Național de Management al Crizelor”, la forma gramaticală corespunzătoare;
1.2. la punctul 6 se completează cu textul „ , cu excepția incidentelor.”;
1.3. la punctul 8 litera b), textul „comisiile pentru situații excepționale ale autorităților administrației publice centrale, locale de nivelul al doilea și de nivel special”, se substituie cu cuvintele „autoritățile administrației publice centrale și comisiile regionale sau teritoriale și locale de management al situațiilor de criză”;
1.4. la anexa nr. 1:
1.4.1. pe tot parcursul textului:
1.4.1.1. „Comisia pentru situații excepționale a autorității administrației publice centrale”, la orice formă gramaticală, se substituie cu cuvintele „autoritatea administrației publice centrale”, la forma gramaticală corespunzătoare;
[bookmark: _Hlk232156780]1.4.1.2. cuvintele „Comisia pentru situații excepționale a autorității administrației publice locale de nivelul al doilea şi de nivel special” și textul „Comisia pentru situații excepționale a autorității administrației publice locale de nivelul al doilea/de nivel special”, la orice formă gramaticală, se substituie cu „Comisia regională sau teritorială de management al situațiilor de criză”, la forma gramaticală corespunzătoare;
1.4.1.3. cuvintele „Comisia pentru situații excepționale a autorității administrației publice locale” și „Comisia pentru situații excepționale a autorității administrației publice locale de nivelul întâi”, la orice formă gramaticală, se substituie, respectiv, cu cuvintele „Comisia locală de management al situațiilor de criză”, la forma gramaticală corespunzătoare; 
1.4.1.4. cuvintele „situația excepțională”, la orice formă gramaticală, se substituie cu textul „situația de criză, cu excepția incidentelor”, la forma gramaticală corespunzătoare;   
1.4.2 la  punctul. 1:
1.4.2.1. subpunctul 4), cuvintele „unui reprezentant al Inspectoratului General pentru Situații de Urgență al Ministerului Afacerilor Interne și a” se exclud; 
1.4.2.2. subpunctul 7) va avea următorul cuprins: 
„7) copia Raportului despre situația de criză, eliberat de către Centrul Național de management al Crizelor;
1.4.3. la punctul 2:
 1.4.3.1. la subpunctul 12), cuvintele „unui reprezentant al Inspectoratului General pentru Situații de Urgență al Ministerului Afacerilor Interne și a” se exclud;
1.4.3.2. la subpunctul 14), cuvintele „Comisiei pentru situații excepționale a autorității administrației publice locale de nivel întâi, al doilea şi nivel special” se substituie cu cuvintele „Comisiei regionale sau teritoriale și locale de management al situațiilor de criză”.

2. Regulamentul privind exploatarea construcțiilor de protecție, aprobat prin Hotărârea Guvernului nr. 1012/2023 (Monitorul Oficial al Republicii Moldova, 2024, nr. 9-12, art. 6), se modifică după cum urmează:
2.1. pe tot parcursul textului, cuvintele „situație  excepțională”, la orice formă gramaticală, se substituie cu cuvintele „criză sau criză majore”, la forma gramaticală corespunzătoare;
2.2. la punctul 4, textul ,,conform funcțiilor deținute (în continuare - președinți ai comisiilor pentru situații excepționale)” se exclude;
[bookmark: _Hlk231909217]2.3. la punctul 40, cuvintele ,,gestionarii adăposturilor de protecție civilă” se substituie cu cuvintele ,,gestionarii construcțiilor de protecție”, iar cuvintele „Comisiei pentru situații excepționale de nivel corespunzător” se substituie cu cuvintele „Comisia de management al situațiilor de criză de nivelul corespunzător”;
2.4. la punctul 47, cuvintele „Comisiei pentru situații excepționale de nivel corespunzător” se substituie cu cuvintele „Comisia de management al situațiilor de criză de nivelul corespunzător”;
2.5. la punctele 46, 54 și 60,  cuvintele „Președinții comisiilor pentru situații excepționale” se substituie cu cuvintele „Președinții comisiilor regionale sau teritoriale și locale de management al situațiilor de criză”;
	          2.6. la punctul 61, cuvintele „Președinții comisiilor pentru situații excepționale ale unităților economice” se substituie cu cuvintele „Conducătorii unităților economice”, iar cuvintele „președinții comisiilor pentru situații excepționale de nivelul întâi” se substituie cu cuvintele „președinții comisiilor locale de management al situațiilor de criză”;
2.7. la punctul 62, cuvintele „Președinții comisiilor pentru situații excepționale de nivelul întâi” se substituie cu cuvintele „Președinții comisiilor locale de management al situațiilor de criză”, iar cuvintele „președinții comisiilor pentru situații excepționale de nivelul al doilea” se substituie cu cuvintele „Președinții comisiilor teritoriale de management al situațiilor de criză”;
2.8. la punctul 63, cuvintele „Președinții comisiilor pentru situații excepționale ale autorităților publice centrale și locale de nivelul al doilea, unității teritoriale autonome Găgăuzia” se substituie cu cuvintele „Conducătorii autorităților administrației publice centrale și președinții Comisiilor regionale sau teritoriale de management al situațiilor de criză”;
2.9. la punctul 67, cuvintele „Comisiei pentru Situații Excepționale a Republicii Moldova” se substituie cu cuvintele „Comisiei Naționale de Management al Crizelor”.

3. La punctul 22 subpunctul 9) din Regulamentul cu privire la organizarea și funcționarea Consiliului Teritorial Antiterorist, aprobat prin Hotărârea Guvernului nr. 451/2024, cuvintele „Comisia pentru Situații Excepționale” se substituie cu textul „Comisia regională sau teritorială și locală de management al situațiilor de criză”.

4. Hotărârea Guvernului nr. 728/2024 cu privire la aprobarea Regulamentului privind situațiile excepționale în sectorul gazelor naturale și a Planului de acțiuni privind situațiile excepționale în sectorul gazelor naturale (Monitorul Oficial al Republicii Moldova, 2024, nr. 522-524, art. 951), se modifică după cum urmează:
[bookmark: _Hlk232163036]4.1. pe tot parcursul textului anexelor, cuvintele „Inspectoratului General pentru Situații de Urgență” se substituie cu cuvintele „Centrului Național de Management al Crizelor”;
4.2. în anexa nr. 1:
4.2.1. la punctul 4, cuvintele „Comisiei pentru Situații Excepționale a Republicii Moldova” se substituie cu cuvintele „Comisiei Naționale de Management al Crizelor”;
4.2.2. la punctul 7, textele „ , componența căreia este stabilită în conformitate cu anexa nr.1 la Hotărârea Guvernului nr.1340/2001 cu privire la Comisia pentru situații Excepționale din Republica Moldova,” și „ , aprobat prin Hotărârea Guvernului nr.1340/2001,” se exclud;
4.2.3. punctul 8 va avea următorul cuprins: 
„8. Ținerea lucrărilor de secretariat ale Comisiei se asigură de către Centrul Național de Management al Crizelor”;
4.2.4. punctul 9 se abrogă;
4.2.5. la punctul 68, textul „ , creată în conformitate cu prevederile pct.4 din Hotărârea Guvernului nr.1340/2001 cu privire la Comisia pentru Situații Excepționale a Republicii Moldova” se exclude;
4.3. în anexa nr. 2:
4.3.1. la punctul 8, textul „ , creată în conformitate cu prevederile pct.4 din Hotărârea Guvernului nr.1340/2001 cu privire la Comisia pentru Situații Excepționale a Republicii Moldova” se exclude;
4.3.2. la punctul 10, textul „Centrul operativ de dirijare în situații excepționale, format pe lângă Inspectoratul General pentru Situații de Urgență” se substituie cu cuvintele „centrul operațional de coordonare competent”.

5. Hotărârea Guvernului nr. 820/2024 pentru aprobarea Regulamentului privind situațiile excepționale în domeniul electroenergetic și a Planului de acțiuni privind situațiile excepționale în domeniul electroenergetic (Monitorul Oficial al Republicii Moldova, 2024, nr. 525-528, art. 954), se modifică după cum urmează:
5.1. pe tot parcursul textului anexelor, cuvintele „prin intermediul Inspectoratului General pentru Situații de Urgență”, se substituie cu cuvintele „prin intermediul Centrului Național de Management al Crizelor”;
5.2. în anexa nr.1: 
5.2.1. la punctul 3 subpunctul 1), cuvintele „grădinițele de copii” se substituie cu cuvintele „azilurile de bătrâni”;
5.2.2. la punctul 8, cuvintele „Comisiei pentru Situații Excepționale a Republicii Moldova” se substituie cu cuvintele „Comisiei Naționale de Management al Crizelor”;
5.2.3. la punctul 13, textul „Regulamentul Comisiei pentru Situații Excepționale a Republicii Moldova, aprobat prin Hotărârea Guvernului nr.1340/2001” se substituie cu cuvintele Regulamentul privind organizarea și funcționarea Comisiei Naționale de Management al Crizelor”;
5.3. în anexa nr.2:
5.3.1 pe tot parcursul textului, acronimul „CSE” se substituie cu cuvântul „Comisia”;
[bookmark: _Hlk232166162]5.3.2. la punctul 5, textul „Comisia pentru Situații Excepționale a Republicii Moldova (în continuare – CSE) se substituie cu textul „Comisia Națională  de Management al Crizelor (în continuare – Comisia)”;
5.3.3. la punctul 26, cuvintele „Comisia pentru Situații Excepționale” se substituie cu cuvintele „Comisia Națională de Management al Crizelor”;
5.3.4. la punctul 27, cuvintele „Comisia pentru Situații Excepționale a Republicii Moldova” se substituie cu cuvintele „Comisia Națională de Management al Crizelor”;
5.3.5. la punctul 47, textul „Centrul operativ de dirijare în situații excepționale, format pe lângă Inspectoratul General pentru Situații de Urgență” se substituie cu cuvintele „Centrul Național de Management al Crizelor”;
5.3.6. la punctele 88 și 89, cuvintele „Comisiei pentru situații excepționale” se substituie cu cuvintele „Comisiei Naționale de Management al Crizelor”;
5.3.7.  punctul 107 va avea următorul cuprins:
„107. Coordonatorul strategic la nivel național al managementului situațiilor de criză în sectorul electroenergetic este Comisia Națională de Management al Crizelor”;
5.3.8. la punctul 108, după textul  „Date de contact:” se introduce textul:
 „Centrul Național de Management al Crizelor: 
MD-2012 mun. Chişinău, Piaţa Marii Adunări Naționale, 1, 
E-mail: secretariat@cnmc.gov.md ”; 
5.3.9. figura 9 se exclude.

